পানাগড়ের রাস্তায় সান্তার দেখা, ছোটদের হাতে তুলে দিলেন চকলেট

কাঁকসা: ২৫ ডিসেম্বর (December 25) মানেই প্রভু যিশুখ্রিস্টের জন্মদিন। কথিত আছে, এই দিনে সান্তা ক্লজ উপহারের ঝুলি নিয়ে শিশুদের কাছে আসেন। বাস্তবে সাধারণত সান্তার দেখা মেলে না বললেই চলে। তবে এ বছর বড়দিনের (Christmas 2025) সকালে পানাগড় (Panagargh) বাজারে যেন সেই গল্পই বাস্তব হয়ে উঠল।

বৃহস্পতিবার সকাল থেকেই পানাগড় বাজারের বিভিন্ন রাস্তায় ঘুরতে দেখা যায় সান্তা ক্লজকে। লাল পোশাক, সাদা দাড়ি আর উপহারের ঝুলি নিয়ে তিনি ছোট ছোট শিশুদের হাতে তুলে দেন চকলেট। সান্তাকে সামনে পেয়ে খুশিতে উচ্ছ্বসিত হয়ে ওঠে শিশুরা। মুহূর্তের মধ্যেই সান্তাকে ঘিরে রীতিমতো ভিড় জমে যায় এলাকায়। অনেকেই মোবাইলে ছবি ও ভিডিও তুলে এই বিশেষ মুহূর্তকে স্মরণীয় করে রাখেন।

আরও পড়ুন: বড়দিনে কল্যাণী লেক পার্কে উপচে পড়া ভিড়, আনন্দে মাতল আট থেকে আশি

জানা গিয়েছে, সান্তা ক্লজের বেশে এই উদ্যোগ নিয়েছেন কাঁকসার বাসিন্দা, পেশায় ব্যবসায়ী সঞ্জয় ব্যানার্জি। গত কয়েক বছর ধরেই বড়দিন এলেই তিনি সান্তা সেজে রাস্তায় নামেন। শিশুদের মুখে হাসি ফোটানোই তাঁর মূল উদ্দেশ্য। এ বছরও সকাল সকাল উপহারের ঝুলি নিয়ে পানাগড় বাজারের বিভিন্ন প্রান্তে ঘুরে বেড়ান তিনি।

সঞ্জয়বাবুর কথায়, ছোটরা বড়দের মুখে সান্তা ক্লজের গল্প শোনে, কিন্তু বাস্তবে তাঁকে দেখার সুযোগ খুব কমই পায়। সেই কারণেই শিশুদের সামনে সান্তাকে বাস্তব করে তুলতেই তাঁর এই উদ্যোগ। সান্তার সঙ্গে পরিচয় করানো, হাতে উপহার তুলে দেওয়া আর একটু আনন্দ ভাগ করে নেওয়াই তাঁর বড়দিনের বার্তা। সব মিলিয়ে বড়দিনে পানাগড়ের রাস্তায় সান্তার আগমনে খুশির আবহ ছড়িয়ে পড়ে ছোট-বড় সকলের মধ্যেই।